Jelle Dam

Jelle Durks Dam, (Surhuzum, 2 maart 1857 - Boelensloane, 15 febrewaris 1935) wie in timmerman, oannimmer en sosjalistysk foaroanman.

 Biografy 
Jelle Dam waard berne yn it diel fan De Harkema dat doe by Surhuzum hearde. Hy wie de soan fan Durk Dam en Hinke Pama en Jelle wie de jongste fan sân jonges. De húshâlding libbe yn in tiid fan grutte earmoede yn in spitkeet. Jelle moast al jong meihelpe by it flaaksbraken. Troch syn haadmaster Dykstra krige er de mooglikheid om troch te learen en nei de normaalskoalle yn Bûtenpost te gean. Hy hat de skoalle lykwols net ôfmakke omdat de bern him net as in gelikense akseptearje woenen. Yn 1884 troude er mei Neeltsje Veenstra dy't krektas hast alle heidsjers fan De Harkema net folle leard hie.

Jelle begûn as timmerman en wie sosjaal tige warber. Sa skreaun er bygelyks in toanielstik oer it earmoedige libben op de heide. Trochdat er wat mear leard hie waard er ek aktyf yn it "Bûn foar Algemien Kies- en Stimrjocht" en yn de Fryske Sosjalistyske Folkspartij, dêr't ek it SDB in rol yn spile en hat ek hiel lang aktyf west foar de SDAP

Ein 19e iuw ferfear Jelle Dam fan Surhústerfean nei de Parken yn De Pein. Mei syn soannen hat er dêr in eigen hûs setten. Nei lang siik west te hawwen stoar er yn Boelensleane dêr't er ek beïerdige waard. Yn it Iepenloftmuseum De Spitkeet wurdt ekstra omtinken jûn oan dizze sosjalistyske foarman.

Kategory:Frysk timmerman
Kategory:Frysk ûndernimmer
Kategory:Frysk politikus
Kategory:SDAP-politikus
Kategory:Frysk sosjalist
Kategory:Persoan berne op De Harkema
Kategory:Persoan berne yn Surhuzum
Kategory:Persoan stoarn yn Boelensloane
Kategory:Persoan berne yn 1857
Kategory:Persoan stoarn yn 1935